Llíria invertix més de 450.000 euros en la millora dels centres educatius públics
11 de desembre de 2019

El director general d'Infraestructures Educatives de la Generalitat, Víctor García, acompanyat pel primer tinent d'alcalde Joanma Miguel i l’edil d'Infraestructures Educatives de Llíria Paco García, ha visitat hui els resultats de les obres de millora realitzades a diferents centres públics de la localitat a través del programa Edificant.

L'Ajuntament edetà ha invertit més de 450.000 euros en les actuacions dutes a terme en els instituts Laurona i Camp de Túria, i en el CEIP Sant Miquel.

La intervenció més important s'ha realitzat al col·legi Sant Miquel amb una inversió de 232.000 euros. En este centre s'ha executat una renovació i ampliació de la cuina, així com una reforma integral dels banys situats en la planta baixa. Igualment, s'han substituït les aules prefabricades obsoletes per altres modulars més modernes i funcionals.

D'altra banda, s'han realitzat obres de millora en l'IES Camp de Túria, amb un pressupost de 173.000 euros. Estos treballs s'han centrat en la reforma dels banys, renovació del clavegueram, substitució de finestres i renovació de pintura. I també s'han invertit quasi 50.000 euros en la instal·lació d'una coberta al pati, marquesines d'accés i aparcaments de bicicletes en l'IES Laurona.

El regidor d'Infraestructures Educatives, Paco García, ha recordat que “les pròximes actuacions previstes en el Pla Edificant en esta legislatura es destinaran a la reforma del col·legi Sant Vicent i la construcció del nou IES Camp de Túria i el CEIP núm. 3 a Mura. En total, tots els projectes del programa suposaran una inversió de 17 milions d'euros”.